Broj: 711-I-1464-P-89/23-02-24

Zagreb, 02. lipnja 2023.

**TAJNIŠTVO GRADA GOSPIĆA**

**Predmet: očitovanje na zahtjev Tajništva Grada Gospića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 23. ožujka 2023. pod brojem 711-U-3696-P-89/23-01-28 zaprimilo je zahtjev za očitovanjem koji je podnijelo Tajništvo Grada Gospića.

U podnesenom zahtjevu podnositelj postavlja upit smatra li se članstvo u radnom tijelu gradskog vijeća (odbor, povjerenstvo te drugo stalno ili privremeno radno tijelo) obnašanjem druge javne dužnosti u smislu odredbe članka 17. stavka 1. Zakona o sprječavanju sukoba interesa („Narodne novine“ broj 143/21- u daljnjem tekstu: ZSSI).

Nadalje, nakon što je Povjerenstvo od podnositelja zatražilo da precizira na koje se točno obveznike iz članka 3. ZSSI-a upit odnosi, navedeno je da se radi o direktoru trgovačkog društva LIKA CESTE d.o.o. za održavanje, zaštitu, rekonstrukciju, izgradnju cesta i cestovnih objekata ( u daljnjem tekstu. LIKA CESTE d.o.o.). Također je navedeno da je osnivač i većinski vlasnik trgovačkog društva LIKA CESTE d.o.o. Ličko-senjska županija.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 9. sjednici održanoj 02. lipnja 2023. godine, podnositelju daje očitovanje, kako slijedi.

Člankom 17. stavkom 1. ZSSI-a propisano je da za vrijeme obnašanja javne dužnosti za koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema odredbi članka 17. stavka 2. ZSSI-a obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Nadalje, člankom 17. stavkom 3. ZSSI-a propisano je da prethodno odobrenje Povjerenstva nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanje primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje, dok je stavkom 4. propisano da su obveznici dužni navedene primitke prijaviti u imovinskoj kartici.

Slijedom navedenog, Povjerenstvo ukazuje podnositelju zahtjeva da, samo ukoliko bi se radilo o povremenom obavljanju stručnih i savjetodavnih poslova u radnom tijelu gradskog vijeća Grada Gospića u kojem bi direktor trgovačkog društva Lika ceste d.o.o. bio imenovan kao vanjski član, u tom slučaju se navedeno ne bi moglo smatrati obavljanjem funkcije koja proizlazi iz obnašanja druge javne dužnosti odnosno ne bi se radilo o drugoj javnoj dužnosti, a niti o obavljanju poslova u smislu redovitog i stalnog zanimanja.

Slijedom navedenog, direktor trgovačkog društva LIKA CESTE d.o.o. može istovremeno uz obnašanje navedene dužnosti biti vanjski član radnog tijela gradskog vijeća Grada Gospića i u tom tijelu povremeno obavljati samo stručne i savjetodavne poslove te za to i primati naknadu.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana